โตโยต้าไทยยันรถที่ขายในไทยปลอดภัย
ผู้บริหารโตโยต้า ออกโรงแจง รถที่ผลิตในไทยไม่ได้รับผลกระทบกรณีเรียกรถคืน 8 รุ่นในอเมริกา
11 ก.พ. 2553

ผู้บริหารโตโยต้า ออกโรงแจง รถที่ผลิตในไทยไม่ได้รับผลกระทบกรณีเรียกรถคืน 8 รุ่นในอเมริกา
นายวิเชียร เอมประเสริฐสุข ผู้ช่วยกรรมการผู้จัดการใหญ่อาวุโส บริษัท โตโยต้า มอเตอร์ ประเทศไทย กล่าวว่า จากกรณีที่มีกระแสข่าวในการเรียกรถกลับเพื่อตรวจสอบความปลอดภัยจากกลไกขาคันเร่งใน
รถยนต์ 8 รุ่น ที่ผลิตและจำหน่ายในสหรัฐอเมริกานั้น บริษัท โตโยต้า มอเตอร์ ประเทศไทย ขอยืนยันว่าการออกแบบ วัสดุที่ใช้ในการผลิต รวมทั้งบริษัทผู้ผลิตชิ้นส่วนดังกล่าว สำหรับรถยนต์ที่ผลิตและจำหน่ายในประเทศไทยนั้น แตกต่างจากรถยนต์ที่ผลิตและจำหน่ายในประเทศสหรัฐอเมริกา จึงทำให้ไม่ได้รับผลกระทบจากกรณีดังกล่าวแต่อย่างใด
สำหรับรถยนต์โตโยต้าที่ได้รับการเรียกกลับในประเทศสหรัฐอเมริกา ได้แก่ Rav4 รุ่นปี ค.ศ.2009-2010, Corolla รุ่นปี ค.ศ.2009-2010, Matrix รุ่นปี ค.ศ.2009-2010, Avalon รุ่นปี ค.ศ.2005-2010, Camry รุ่นปี ค.ศ.2007-2010, Highlander รุ่นปี ค.ศ.2010 (ยกเว้นรุ่นเครื่องยนต์ไฮบริด), Tundra รุ่นปี ค.ศ.2007- 2010 และ Sequoia รุ่นปี ค.ศ.2008-2010 
นายวิเชียร กล่าวต่อไปว่า จากกรณีดังกล่าวที่พบในสหรัฐอเมริกา เกิดจากการตรวจสอบพบว่าอาจมีความเป็นไปได้ที่กลไกขาคันเร่งอาจคืนตัวช้าในขณะลดความเร็ว ซึ่งการตรวจสอบดังกล่าวเป็นความรับผิดชอบต่อความปลอดภัยของลูกค้าในการใช้รถ ก่อนที่จะได้รับอันตราย อันเป็นมาตรการขั้นพื้นฐานในการเอาใจใส่ลูกค้าให้ได้รับความปลอดภัยสูงสุดในการใช้รถ ใช้ถนน